**Fizetési könnyítés ügyintézés**

**Ügyintézés helye**: Csepreg, Széchenyi tér 27. fsz. 1. iroda

**Ügyintézés**: adózó kérelme alapján indul

**Ügyintézési határidő**: 30 nap

**Ügyintézők elérhetősége**:

* 0694/565-152
* ado@csepreg.hu

**Vonatkozó jogszabályok:**

* 2017. évi CL. törvény az adózás rendjéről
* 2017. évi CLI. törvény az adóigazgatási rendtartásról
* Az adóigazgatási eljárás részletszabályairól szóló 465/2017. Kormány rendelet
* Az illetékekről szóló 1990. évi XCIII. törvény

**Ügymenet leírás:**

Fizetési halasztás és részletfizetés engedélyezése az adózó és az adó megfizetésére kötelezett személy kérelmére az adóhatóságnál nyilvántartott adóra engedélyezhető, ha a fizetési nehézség a kérelmezőnek nem róható fel, vagy annak elkerülése érdekében úgy járt el, ahogy az adott helyzetben tőle elvárható, továbbá átmeneti jellegű, tehát az adó későbbi megfizetése valószínűsíthető.

A kérelem elbírálása és a feltételek meghatározása során figyelembe kell venni a fizetési nehézség kialakulásának okait és körülményeit.

Az adóhatóság a fizetési halasztást, részletfizetést engedélyező határozatában a kedvezményt feltételhez kötheti.

Az adóhatóság a magánszemély kérelme alapján az őt terhelő adótartozást, valamint a bírság- vagy pótléktartozást mérsékelheti vagy elengedheti, ha azok megfizetése az adózó és a vele együtt élő közeli hozzátartozók megélhetését súlyosan veszélyezteti.

Az adóhatóság a pótlék- és bírságtartozást kivételes méltányosságból mérsékelheti (elengedheti) különösen akkor, ha annak megfizetése a vállalkozási tevékenységet folytató magánszemély, jogi személy, vagy egyéb szervezet gazdálkodási tevékenységét ellehetetlenítené.

Az adóhatóság a mérséklést az adótartozás egy részének (vagy egészének) megfizetéséhez kötheti.

Az illetékekről szóló 1990. évi XCIII. törvény 33. § (2) bekezdés 23. pontja értelmében magánszemélyek – ide értve az egyéni vállalkozókat is – által az adóhatóságnál kezdeményezett első fokú államigazgatási eljárás illetékmentes.

Az eljárás az adózó kérelmére indul az adatlap, és a szükséges igazolások benyújtásával. A kérelemnek tartalmaznia kell az összeget, a tartozás jogcímét amelyre a könnyítést, mérséklést kéri. Az indoklásban fel kell tüntetni a nehézség kialakulásának okát és minden olyan tényt, adatot amely alátámasztja a kérelmet.

Az adóhatóság a kérelem jogosságáról egyedi eljárás során dönt. Ha az adózó által kért kedvezmény törvényi feltételei a benyújtott igazolások alapján fennállnak, a kedvezmény határozattal kerül engedélyezésre.

Az adóhatóság határozata ellen az adózó a határozat kézhezvételétől számított 15 napon belül fellebbezéssel élhet. A fellebbezést a Vas Megyei Kormányhivatalhoz kell címezni, de Csepreg Város Jegyzőjéhez kell benyújtani.